N.Göyüşov 1947-ci ildə Kəlbəcər rayonunda anadan olub.
1970-ci ildə Bakı Dövlət Universitetinin Şərqşünaslıq fakültəsini bitirən N.Göyüşov həmin ildən Azərbaycan Milli Elmlər Akademiyasının Məhəmməd Füzuli adına Əlyazmalar İnstitutunda müxtəlif vəzifələrdə işləmiş, hazırda isə “Farsdilli əlyazmalar” şöbəsinin müdiridir. 1981-ci ildə iki ixtisas (“Türk dilləri” və “İran dilləri”) üzrə namizədlik dissertasiyası müdafiə etmiş, 2010-cu ildə isə “Füzulinin sənət və mərifət dünyası” mövzusunda dissertasiya müdafiə edərək elmlər doktoru alimlik dərəcəsi alıb. 15 kitab və 130-dan çox elmi məqalənin müəllifi olan N.Göyüşov Türkiyə, İran, Kipr, Moskva və Sankt-Peterburqda keçirilən beynəlxalq konfranslarda iştirak edib. Alimin xaricdə bir kitabı və 10 məqaləsi nəşr edilib. N.Göyüşov farsdilli əlyazmaların elmi təsviri və kataloqlaşdırılması, yazılı abidələrin tədqiqi və nəşri, Orta əsrlər farsdilli və türkdilli ədəbiyyat, müsəlman Şərq xalqlarının mədəniyyət və ədəbiyyatı tipologiyası, Şərq ədəbiyyatı nəzəriyyəsi və poetikası, sufizm, sufi ədəbiyyatı və simvolikası, islam mistisizmi və onun bədii təfəkkürlə əlaqəsi, sufizm və klassik müsiqi nəzəriyyəsinə aid abidələrin fars dilindən Azərbaycan dilinə akademik tərcüməsi və s. sahəsində xeyli əhəmiyyətyli iş görüb.
Tanınmış alimi doğum günü münasibətilə bir daha təbrik edirik.